記夢詩  其二
作者：葛勝仲
朝代：宋

paragraphs: 元豐功成身退閒，鍾山小築掩松關。
莘莘學子求卒業，說經閙若闤門間。
木鐸兹文繄筆硯，紫綬垂腰眼巖電。
似聞一日置心猿，道德功名無不辦。
配食孔廟時烝祠，子生其後不識之。
文章津源已默付，名爵豈待顔髪衰。
向來李嶠夢雙筆，至今辭藻無倫匹。
納鑑唾口難細論，謂言不信有如日。